На основу члана 119. став 1. тачка 1.а у вези са чл.72-75. Закона о основама система образовања и васпитања (''Службени гласник РС'', бр. 88/2017, 27/2018-др.закони и 10/2019) ,члан 61-63,Закон оосном образовању и васпитању (“СЛ. Гласник РС”, бр.55/2013,101/101/2017,27/2018-др.закони и 10/2019) и члан 164. Статута школе бр.04-580/1 од 12.06.2019.године ,Школски одбор Основне школе ''Витко и Света'' Гаџин Хан, на седници одржаној \_14.11.2019 . доноси

**ПРАВИЛНИК**

**О ОЦЕЊИВАЊУ УЧЕНИКА У ОСНОВНОМ ОБРАЗОВАЊУ И ВАСПИТАЊУ**

**Предмет Правилника**

**Члан 1**

Овим правилником утврђују се начин, поступак и критеријуми оцењивања успеха из појединачних наставних предмета и владања и друга питања од значаја за оцењивање ученика и одраслих у основном образовању и васпитању (у даљем тексту: ученик).

**Сврха и принципи оцењивања ученика**

**Члан 2**

Оцењивање је саставни део процеса наставе и учења којим се обезбеђује стално праћење остваривања прописаних исхода и стандарда постигнућа ученика, а за ученике са сметњама у развоју и инвалидитетом прилагођених циљева, садржаја и исхода у савладавању индивидуалног образовног плана.

Оцењивање је континуирана педагошка активност која позитивно утврђује однос према учењу и знању и подстиче мотивацију за учење.

Оцењивањем се ученик оспособљава за објективну процену сопствених постигнућа и постигнућа других ученика, за постављање личних циљева током процеса учења, развија се систем вредности и обезбеђује се поштовање општих принципа система образовања и васпитања утврђених законом којим се уређују основе система образовања и васпитања (у даљем тексту: Закон).

Принципи оцењивања, у смислу овог правилника, јесу:

1) објективност у оцењивању према утврђеним критеријумима;

2) релевантност оцењивања;

3) коришћење разноврсних техника и метода оцењивања;

4) правичност у оцењивању;

5) редовност и благовременост у оцењивању;

6) оцењивање без дискриминације и издвајања по било ком основу;

7) уважавање индивидуалних разлика, потреба, узраста, претходних постигнућа ученика и тренутних услова у којима се оцењивање одвија.

Предмет и врсте оцењивања ученика

**Формативно и сумативно оцењивање**

Члан 3

Ученик се оцењује из обавезних предмета, изборних програма, активности (пројектне наставе и слободних наставних активности) са и без модула и владања, у складу са Законом, посебним законом и овим правилником.

Праћење развоја, напредовања и остварености постигнућа ученика у току школске године обавља се формативним и сумативним оцењивањем.

Формативно оцењивање, у смислу овог правилника, јесте редовно праћење и процена напредовања у остваривању прописаних исхода, стандарда постигнућа и ангажовања у оквиру обавезног предмета, изборних програма, активности (пројектне наставе и слободних наставних активности) са и без модула, као и праћење владања ученика. Формативно оцењивање садржи повратну информацију о остварености прописаних исхода и стандарда постигнућа и ангажовања у оквиру предмета, изборних програма, активности са и без модула, предузете активности од стране наставника за унапређивање постигнућа ученика, процена њихове делотворности и јасне и конкретне препоруке за даље напредовање.

Формативне оцене се по правилу евидентирају у педагошкој документацији наставника, у складу са овим правилником и најчешће се односе на редовно праћење напретка постигнућа ученика, начин како учи, степен самосталности у раду, начин остваривања сарадње у процесу учења са другим ученицима и други подаци о ученику битни за праћење.

Сумативно оцењивање, у смислу овог правилника, јесте вредновање постигнућа ученика на крају програмске целине или на крају полугодишта из обавезног предмета, изборних програма, активности и владања.

Оцене добијене сумативним оцењивањем у првом разреду су описне и на крају полугодишта, односно школске године исказују се као напредовање ученика у остваривању исхода, ангажовање и препорука. Оцене добијене сумативним оцењивањем у осталим разредима су по правилу бројчане.

Сумативне оцене се евидентирају у прописаној евиденцији о образовно-васпитном раду (у даљем тексту: дневник), а могу бити унете и у педагошку документацију, у складу са овим правилником.

***Оцена ученика***

**Члан 4**

Оцена представља објективну и поуздану меру напредовања и развоја ученика, као и ангажовања ученика и његове самосталности у раду.

Оцена је описна и бројчана.

Оцена је и показатељ квалитета и ефикасности рада наставника и школе у остваривању прописаних исхода и стандарда постигнућа.

Оцена је јавна и саопштава се ученику одмах по добијању, са образложењем. Образложење оцене садржи препоруку које активности ученик треба да предузме у даљем раду.

У првом разреду основног образовања и васпитања, у току школске године, ученик се оцењује описном оценом из обавезног предмета, изборних програма и активности (пројектне наставе).

У оквиру предмета, у првом разреду, у току школске године, описном оценом изражава се напредовање у остваривању прописаних исхода.

Од другог до осмог разреда, у току школске године, ученик се оцењује описно и бројчано из обавезног предмета, изборних програма и активности (пројектне наставе и слободних наставних активности) и владања.

Бројчана оцена из обавезног предмета и изборног програма други страни језик је: одличан (5), врло добар (4), добар (3), довољан (2) и недовољан (1). Оцена недовољан (1) је непрелазна.

Успех ученика из изборних програма и то: верска настава и грађанско васпитање, матерњи језик/говор са елементима националне културе и активности (пројектне наставе и слободних наставних активности) оцењује се описно и то: истиче се, добар, задовољава.

**Члан 5**

Ученик се оцењује најмање четири пута у полугодишту, а ако је недељни фонд часова обавезног предмета, изборног програма и активности један час најмање два пута у полугодишту.

Ученику који није оцењен најмање четири пута из обавезног предмета и изборног програма други страни језик у току полугодишта, односно најмање два пута у току полугодишта уколико је недељни фонд обавезног предмета, изборног програма и активности један час, не може да се утврди закључна оцена, изузев у случају када због угрожености безбедности и здравља ученика и запослених није могуће оценити ученика потребан број пута.

Ученика који редовно похађа наставу и извршава школске обавезе, а нема прописани број оцена у полугодишту, наставник је дужан да оцени на посебно организованом часу у току трајања полугодишта уз присуство одељењског старешине, педагога или психолога.

Одељењски старешина је у обавези да редовно прати оцењивање ученика и указује предметним наставницима на број прописаних оцена које ученик треба да има у полугодишту ради утврђивања закључне оцене.

Ученику се не може умањити оцена из обавезног предмета, изборних програма и активности (пројектне наставе и слободних наставних активности) због односа ученика према ваннаставним активностима или непримереног понашања у школи.

Оцењивање из обавезног предмета: музичка култура, ликовна култура, физичко и здравствено васпитање, обавља се полазећи од ученикових способности, степена спретности и умешности. Уколико ученик нема развијене посебне способности, приликом оцењивања узима се у обзир индивидуално напредовање у односу на сопствена претходна постигнућа и могућности, а нарочито се узима у обзир ангажовање ученика у наставном процесу.

Ученик, његов родитељ, други законски заступник има право да поднесе приговор у складу са Законом.

***Бројчана оцена ученика обавезног предмета и изборног програма други страни језик***

**Члан 6**

Ученик се оцењује бројчано из обавезних предмета и изборног програма други страни језик, у складу са законом и овим правилником.

Бројчана оцена из обавезних предмета и изборног програма други страни језик, у току школске године, утврђује се на основу следећих критеријума: оствареност исхода, самосталност и ангажовање ученика.

Оцену одличан (5) добија ученик који:

- у потпуности показује способност трансформације знања и примене у новим ситуацијама;

- лако логички повезује чињенице и појмове;

- самостално изводи закључке који се заснивају на подацима;

- решава проблеме на нивоу стваралачког мишљења и у потпуности критички расуђује;

- показује изузетну самосталност уз изузетно висок степен активности и ангажовања.

Оцену врло добар (4) добија ученик који:

- у великој мери показује способност примене знања и логички повезује чињенице и појмове;

- самостално изводи закључке који се заснивају на подацима;

- решава поједине проблеме на нивоу стваралачког мишљења и у знатној мери критички расуђује;

- показује велику самосталност и висок степен активности и ангажовања.

Оцену добар (3) добија ученик који:

- у довољној мери показује способност употребе информација у новим ситуацијама;

- у знатној мери логички повезује чињенице и појмове;

- већим делом самостално изводи закључке који се заснивају на подацима и делимично самостално решава поједине проблеме;

- у довољној мери критички расуђује;

- показује делимични степен активности и ангажовања.

Оцену довољан (2) добија ученик који:

- знања која је остварио су на нивоу репродукције, уз минималну примену;

- у мањој мери логички повезује чињенице и појмове и искључиво уз подршку наставника изводи закључке који се заснивају на подацима;

- понекад је самосталан у решавању проблема и у недовољној мери критички расуђује;

- показује мањи степен активности и ангажовања.

Недовољан (1) добија ученик који:

- знања која је остварио нису ни на нивоу препознавања и не показује способност репродукције и примене;

- не изводи закључке који се заснивају на подацима;

- критички не расуђује;

- не показује интересовање за учешће у активностима нити ангажовање.

***Закључна оцена обавезног предмета, изборног програма и активности***

**Члан 7**

Закључна оцена из обавезног предмета, изборног програма и активности (пројектне наставе и слободних наставних активности) утврђује се на крају првог и другог полугодишта, на основу свих појединачних оцена које су унете у дневник од почетка школске године, а у складу са законом.

Закључна оцена из обавезног предмета за ученика првог разреда је описна и исказује се као напредовање ученика у остваривању исхода, ангажовање и препорука.

У првом разреду закључне оцене из обавезних предмета и из изборних програма и активности (пројектна настава) уносе се у ђачку књижицу и ученик прелази у наредни разред.

Закључна оцена из обавезног предмета за ученика од другог до осмог разреда је бројчана.

Закључна оцена из изборних програма и активности (слободне наставне активности и пројектна настава) је описна и то: истиче се, добар и задовољава и не утиче на општи успех ученика, осим из изборног програма други страни језик који се оцењује бројчано и закључна оцена утиче на општи успех ученика.

Ученика од првог до четвртог разреда у току образовно-васпитног рада, оцењује наставник који изводи наставу, а оцену на крају полугодишта утврђује одељењско веће на предлог наставника.

Ученика од петог до осмог разреда оцењује предметни наставник у току образовно-васпитног рада, а оцену на крају полугодишта утврђује одељењско веће на предлог предметног наставника.

Kада предмет садржи модуле, закључна оцена се изводи на основу позитивних оцена свих модула у оквиру предмета.

Закључна оцена за успех из обавезног предмета и изборног програма други страни језик не може да буде већа од највеће појединачне оцене уписане у дневник, добијене било којом техником провере знања.

Закључна оцена за успех из обавезног предмета и изборног програма други страни језик, не може да буде мања од:

1) одличан (5), ако је аритметичка средина свих појединачних оцена најмање 4,50;

2) врло добар (4), ако је аритметичка средина свих појединачних оцена од 3,50 до 4,49;

3) добар (3), ако је аритметичка средина свих појединачних оцена од 2,50 до 3,49;

4) довољан (2), ако је аритметичка средина свих појединачних оцена од 1,50 до 2,49.

Закључна оцена на полугодишту не узима се у обзир приликом утврђивања аритметичке средине из става 10. овог члана, на крају другог полугодишта.

Ако одељењско веће не прихвати образложени предлог закључне оцене предметног наставника, нову оцену утврђује одељењско веће гласањем.

Утврђена оцена из става 12. овог члана евидентира се у напомени, а у записнику одељењског већа шире се образлаже.

Закључна оцена утврђена на одељењском већу уписује се у дневник у предвиђену рубрику.

Ученик, његов родитељ, други законски заступник има право да поднесе приговор у складу са Законом.

Оцењивање ученика који остварују додатну подршку у образовању

**Члан 8**

Ученик коме је услед социјалне ускраћености, сметњи у развоју, инвалидитета, тешкоћа у учењу, ризика од раног напуштања школовања и других разлога потребна додатна подршка у образовању и васпитању оцењује се на основу ангажовања и степена остварености циљева и исхода дефинисаних планом индивидуализације и ИОП-ом.

Уколико ученик стиче образовање и васпитање по ИОП-у 1, оцењује се на основу ангажовања и степена остварености исхода, уз прилагођавање начина и поступка оцењивања.

Уколико ученик стиче образовање и васпитање по ИОП-у 2, оцењује се на основу ангажовања и степена остварености прилагођених циљева и исхода, који су дефинисани у персонализованом плану наставе и учења, уз прилагођавање начина и поступка оцењивања.

Ученику који стиче образовање и васпитање по индивидуалном образовном плану, а не остварује планиране циљеве и исходе, ревидира се индивидуални образовни план.

Ученик са изузетним способностима који стиче образовање и васпитање на прилагођен и обогаћен начин, применом индивидуалног образовног плана, оцењује се на основу праћења остваривања прописаних исхода и стандарда постигнућа и ангажовања.

***Иницијално процењивање***

**Члан 9**

На почетку школске године наставник процењује претходна постигнућа ученика у оквиру одређене области, модула или теме, која су од значаја за обавезни предмет, изборни програм и активност (у даљем тексту: иницијално процењивање) у тој школској години.

Резултат иницијалног процењивања не оцењује се и служи за планирање рада наставника и даље праћење напредовања ученика.

***Начин и поступак оцењивања***

**Члан 10**

Ученик се оцењује на основу усмене провере постигнућа, писмене провере постигнућа и практичног рада, а у складу са програмом обавезног предмета, изборног програма и активности. У току полугодишта најмање једна оцена треба да буде на основу усмене провере постигнућа ученика.

Ученик се оцењује и на основу активности и његових резултата рада, а нарочито: излагања и представљања (изложба радова, резултати истраживања, модели, цртежи, постери, дизајнерска решења и др.), учешћа у дебати и дискусији, писања есеја, домаћих задатака, учешћа у различитим облицима групног рада, рада на пројектима, збирке одабраних ученикових продуката рада - портфолија, у складу са програмом наставе и учења, односно школским програмом.

Постигнуће ученика из практичног рада, огледа, лабораторијске и друге вежбе, уметничког наступа и спортске активности оцењује се на основу примене учениковог знања, самосталности, показаних вештина у коришћењу материјала, алата, инструмената и других помагала у извођењу задатка, као и примене мера заштите и безбедности према себи, другима и околини, у складу са програмом наставе и учења, односно школским програмом.

***Распоред писмених задатака и писмених провера***

**Члан 11**

Распоред писмених задатака и писмених провера (у даљем тексту: распоред) дужих од 15 минута уписује се у дневник и објављује се за свако одељење на огласној табли школе и на званичној интернет страни школе најкасније до краја треће наставне недеље у сваком полугодишту.

Распоредом може да се планира највише једна провера у дану, а две у наставној недељи.

Распоред утврђује директор на предлог одељењског већа.

Распоред може да се мења на предлог наставника, уз сагласност одељењског већа. Промену распореда утврђује директор. Измењени распоред објављује се на исти начин као и распоред.

Одељењски старешина дужан је да прати да се писмени задаци и писмене провере, дуже од 15 минута, остварују у складу са распоредом и да благовремено указује директору и наставницима на обавезу поштовања распореда и прописани број провера.

Наставник је дужан да обавести ученике о садржајима програма наставе и учења који ће се писмено проверавати према распореду најкасније пет дана пре провере.

**Писмене провере**

**Члан 12**

Провера постигнућа ученика обавља се на сваком часу.

Писмене провере постигнућа у трајању до 15 минута обављају се без најаве, а спроводе се ради утврђивања остварености циља једног или више часова и савладаности дела реализованих програмских садржаја, односно остварености операционализованих исхода.

Оцена из писмене провере постигнућа у трајању до 15 минута се не уписују у дневник.

Оцена из писмене провере постигнућа у трајању до 15 минута евидентира се у педагошкој документацији наставника ради праћења постигнућа ученика на крају програмске целине или на крају полугодишта.

Резултати писмене провере постигнућа у трајању до 15 минута могу се узети у обзир приликом утврђивања закључне оцене ученика, а у најбољем интересу ученика.

Ученик у току часа може да буде само једанпут оцењен за усмену или писмену проверу постигнућа.

Оцена из писмене провере постигнућа уписује се у дневник у року од осам радних дана од дана провере, у противном писмена провера се поништава.

Ако након писмене провере постигнућа више од половине ученика једног одељења добије недовољну оцену, писмена провера се поништава за ученика који је добио недовољну оцену.

Оцена са писмене провере може бити поништена и ученику који није задовољан оценом.

Писмена провера из става 8. овог члана понавља се једанпут и може да буде организована на посебном часу.

Након поништене писмене провере, а пре организовања поновљене, наставник је дужан да одржи допунску наставу, односно допунски рад.

Ученик и родитељ има право увида у писани рад, као и право на образложење оцене. Начин остваривања увида у писани рад школа утврђује у сарадњи са родитељима.

***Оцењивање владања ученика***

**Члан 13**

Владање се оцењује најмање два пута у току полугодишта.

Владање ученика од првог до петог разреда основног образовања и васпитања оцењује се описно у току и на крају полугодишта.

Владање ученика од шестог до осмог разреда основног образовања и васпитања оцењује се описно у току полугодишта, а бројчано на крају полугодишта.

Закључна оцена из владања ученика из става 2. овог члана јесте: примерно, врло добро, добро, задовољавајуће и незадовољавајуће, и не утиче на општи успех ученика.

Закључна оцена из владања из става 3. овог члана на крају првог и другог полугодишта јесте: примерно (5), врло добро (4), добро (3), задовољавајуће (2) и незадовољавајуће (1) и свака од наведених оцена утиче на општи успех ученика.

Владање одраслих не оцењује се.

Приликом оцењивања владања сагледава се понашање ученика у целини.

На оцену из владања не утичу оцене из обавезног предмета, изборних програма и активности (слободне наставне активности и пројектна настава).

Оцена из владања смањује се због изречене васпитно-дисциплинске мере, а може да се смањи због понашања за које је изречена васпитна мера.

Оцена из владања поправља се на предлог одељењског старешине најкасније на крају полугодишта када се утврди да ученик показује позитивне промене у свом понашању и прихвата одговорност за своје поступке након појачаног васпитног рада, оствареног друштвено корисног, односно хуманитарног рада, након изречене васпитне, односно васпитно-дисциплинске мере.

Ученик, његов родитељ, други законски заступник има право да поднесе приговор у складу са Законом.

***Описна оцена из владања у току полугодишта***

**Члан 14**

Описна оцена из владања ученика у току полугодишта утврђује се на основу учениковог односа према обавезама и правилима понашања, нарочито понашања према другим ученицима, запосленима и имовини.

Оцена из става 1. овог члана садржи и васпитну препоруку.

Опис односа према обавезама јесте:

1) у потпуности извршава обавезе у школи;

2) углавном извршава обавезе у школи;

3) делимично извршава обавезе у школи;

4) углавном не извршава обавезе;

5) не извршава обавезе у школи.

Опис понашања према другим ученицима, запосленима и имовини јесте:

1) представља пример другима својим односом према ученицима, запосленима и имовини;

2) има најчешће коректан однос према ученицима, запосленима и имовини;

3) понекад се непримерено односи према ученицима, запосленима и имовини;

4) често има непримерен однос према ученицима, запосленима и имовини;

5) најчешће има непримерен однос према ученицима, запосленима и имовини.

***Закључна оцена из владања***

**Члан 15**

Закључну оцену из владања, на предлог одељењског старешине, утврђује одељењско веће.

Закључна оцена из владања утврђује се на основу понашања ученика у целини, имајући при том у виду и ангажовање ученика у ваннаставним активностима, у складу са школским програмом (слободне активности, ученичка задруга, заштита животне средине, заштита од насиља, злостављања и занемаривања, и програми превенције других облика ризичног понашања, културна активност школе), процењивањем његовог понашања и извршавања обавеза прописаних законом, а нарочито на основу односа према:

1) школским обавезама;

2) другим ученицима;

3) запосленима школе и других организација у којима се остварује образовно-васпитни рад;

4) школској имовини, имовини других лица или организација у којима се остварује настава или поједини облици образовно-васпитног рада и заштити и очувању животне средине.

Ако ученик има изречене васпитне или васпитно-дисциплинске мере, одређен друштвено-користан, односно хуманитарни рад, њихови ефекти се узимају у обзир приликом утврђивања закључне оцене из владања.

***Оцењивање на испиту***

**Члан 16**

Оцена на испиту утврђује се већином гласова укупног броја чланова комисије, у складу са законом.

Ученик, његов родитељ, други законски заступник има право да поднесе приговор на оцену на испиту, у складу са Законом.

***Обавештавање о оцењивању***

**Члан 17**

На почетку школске године ученици, родитељи, односно други законски заступници обавештавају се о критеријумима, начину, поступку, динамици, распореду оцењивања и доприносу појединачних оцена закључној оцени из свих обавезних предмета, изборних програма и активности.

Одељењски старешина је обавезан да благовремено, а најмање четири пута у току школске године, на примерен начин обавештава родитеље о постигнућима ученика, напредовању, мотивацији за учење и напредовање, владању и другим питањима од значаја за образовање и васпитање.

Ако родитељ, односно други законски заступник не долази на родитељске и индивидуалне састанке, одељењски старешина је дужан да га благовремено, званично, у писменој форми обавести о успеху и оценама, евентуалним тешкоћама и изостанцима ученика и последицама изостајања ученика.

***Евиденција о успеху ученика***

**Члан 18**

Наставник у поступку оцењивања прикупља и бележи податке о постигнућима ученика, процесу учења, напредовању и развоју ученика током године у прописаној евиденцији и својој педагошкој документацији.

Под педагошком документацијом, у смислу овог правилника, сматра се писана документација наставника која садржи: личне податке о ученику и његовим индивидуалним својствима која су од значаја за постигнућа, податке о провери постигнућа, ангажовању ученика и напредовању, датим препорукама, понашању ученика и друге податке од значаја за рад са учеником и његово напредовање.

***Завршне одредбе***

**Члан 19**

Даном ступања на снагу овог правилника престаје да важи Правилник о оцењивању ученика у основном образовању и васпитању ("Службени гласник РС", број 67/13), осим за ученике који су школске 2019/2020. године трећи, четврти, седми и осми разред.

За ученике из става 1. овог члана примењује се Правилник о оцењивању ученика у основном образовању и васпитању ("Службени гласник РС", број 67/13), до завршетка циклуса образовања и васпитања, изузев одредаба члана 14. ст. 7. и 8. тог правилника.

**Члан 20**

Овај правилник ступа на снагу осмог дана од дана објављивања у "Службеном гласнику Републике Србије", а примењује се почев од школске 2019/2020. године.

Председник Школског одбора

Горица Станојковић\_

Зоран Гроздановић

-11-

|  |
| --- |
| **PRAVILNIK**  **O OCENJIVANJU UČENIKA U OSNOVNOM OBRAZOVANJU I VASPITANJU**  *("Sl. glasnik RS", br. 74/2011)* |
|

**Predmet Pravilnika**

**Član 1**

Ovim pravilnikom utvrđuju se način, postupak i kriterijumi ocenjivanja uspeha iz pojedinačnih nastavnih predmeta i vladanja i druga pitanja od značaja za ocenjivanje učenika i odraslih u osnovnom obrazovanju i vaspitanju (u daljem tekstu: učenik).

Termini izraženi u ovom pravilniku u gramatičkom muškom rodu podrazumevaju prirodni muški i ženski rod lica na koje se odnose.

**Svrha i principi ocenjivanja učenika**

**Član 2**

Ocenjivanje je sastavni deo procesa nastave i učenja kojim se obezbeđuje stalno praćenje ostvarivanja propisanih ciljeva, ishoda i standarda postignuća učenika u toku savladavanja školskog programa.

Ocenjivanje je kontinuirana pedagoška aktivnost kojom se iskazuje odnos prema učenju i znanju, podstiče motivacija za učenje i učenik osposobljava za objektivnu procenu sopstvenih postignuća i postignuća drugih učenika i razvija sistem vrednosti.

Ocenjivanjem se obezbeđuje poštovanje opštih principa sistema obrazovanja i vaspitanja utvrđenih zakonom kojim se uređuju osnove sistema obrazovanja i vaspitanja (u daljem tekstu: Zakon).

Ocenjivanjem se obezbeđuju: objektivnost u ocenjivanju prema utvrđenim kriterijumima, ocenjivanje onog što je relevantno, korišćenje raznovrsnih metoda i tehnika ocenjivanja, instruktivnost u davanju povratne informacije, javnost ocenjivanja, pravičnost u ocenjivanju, redovnost i blagovremenost ocenjivanja, ocenjivanje bez diskriminacije i izdvajanja po bilo kom osnovu, uvažavanje individualnih razlika, potreba, uzrasta, prethodnih postignuća učenika i trenutnih uslova u kojima se ocenjivanje odvija.

**Predmet i vrste ocenjivanja učenika**

**Član 3**

Učenik se ocenjuje iz nastavnog predmeta sa i bez modula (u daljem tekstu: predmet) i vladanja, u skladu sa Zakonom, posebnim zakonom i ovim pravilnikom.

Ocena je opisna i brojčana.

Praćenje razvoja, napredovanja i ostvarenosti postignuća učenika u toku školske godine obavlja se formativnim i sumativnim ocenjivanjem.

Formativno ocenjivanje, u smislu ovog pravilnika, jeste redovno proveravanje postignuća i praćenje vladanja učenika u toku savladavanja školskog programa, sadrži povratnu informaciju i preporuke za dalje napredovanje i, po pravilu, evidentira se u pedagoškoj dokumentaciji nastavnika, u skladu sa ovim pravilnikom.

Sumativno ocenjivanje, u smislu ovog pravilnika, jeste vrednovanje postignuća učenika na kraju programske celine ili za klasifikacioni period iz predmeta sa i bez modula i vladanja. Ocene dobijene sumativnim ocenjivanjem su, po pravilu, brojčane i unose se u propisanu evidenciju o obrazovno-vaspitnom radu (u daljem tekstu: dnevnik).

**Ocena učenika**

**Član 4**

Ocena predstavlja objektivnu i pouzdanu meru napredovanja i razvoja učenika i pokazatelj je kvaliteta i efikasnosti rada nastavnika i škole u ostvarivanju propisanih ciljeva, ishoda i standarda postignuća.

Ocena je javna i saopštava se učeniku odmah, sa obrazloženjem.

Opisnom ocenom izražava se:

1) ostvarenost ciljeva, opštih i posebnih, odnosno prilagođenih standarda postignuća u toku savladavanja školskog programa;

2) angažovanje učenika u nastavi;

3) napredovanje u odnosu na prethodni period;

4) preporuka za dalje napredovanje učenika.

Brojčanom ocenom izražava se:

1) stepen ostvarenosti ciljeva, opštih i posebnih, odnosno prilagođenih standarda postignuća u toku savladavanja školskog programa;

2) angažovanje učenika u nastavi.

Brojčane ocene su: odličan (5), vrlo dobar (4), dobar (3), dovoljan (2) i nedovoljan (1).

U zavisnosti od predmeta, modula i uzrasta učenika prilikom ocenjivanja iz stava 3. tačka 1) i stava 4. tačka 1) ovog člana, procenjuju se: veštine izražavanja i saopštavanja; razumevanje, primena i vrednovanje naučenih postupaka i procedura; rad sa podacima i rad na različitim vrstama tekstova; umetničko izražavanje; veštine, rukovanje priborom, alatom i tehnologijama i izvođenje radnih zadataka (u daljem tekstu: Okvir za procenu rezultata učenja).

Okvir za procenu rezultata učenja odštampan je uz ovaj pravilnik i čini njegov sastavni deo.

Angažovanje učenika obuhvata: odgovoran odnos prema radu, postavljenim zadacima, aktivno učestvovanje u nastavi, saradnju sa drugima i iskazano interesovanje i motivaciju.

Učeniku se ne može umanjiti ocena iz nastavnog predmeta zbog odnosa učenika prema vannastavnim aktivnostima ili neprimerenog ponašanja u školi.

**Član 5**

Ocenjivanje iz predmeta koji zahtevaju posebne sposobnosti učenika (muzička i likovna kultura, fizičko vaspitanje), obavlja se polazeći od njegovih sposobnosti, stepena spretnosti i umešnosti. Ukoliko učenik nema razvijene posebne sposobnosti, prilikom ocenjivanja uzima se u obzir individualno napredovanje u odnosu na sopstvena prethodna postignuća, mogućnosti i angažovanje učenika u nastavnom procesu.

**Član 6**

Učeniku sa izuzetnim sposobnostima koji stiče obrazovanje i vaspitanje na prilagođen i obogaćen način primenom individualnog obrazovnog plana, ne prilagođavaju se standardi postignuća.

Učenik iz stava 1.ovog člana ocenjuje se na osnovu praćenja ostvarivanja propisanih ciljeva, opštih i posebnih standarda postignuća i angažovanja.

**Član 7**

Učenik kome je usled socijalne uskraćenosti, smetnji u razvoju, invaliditeta, teškoća u učenju i drugih razloga potrebna dodatna podrška u obrazovanju i vaspitanju ocenjuje se na osnovu ostvarenosti ciljeva i standarda postignuća u toku savladavanja individualnog obrazovnog plana.

Učenik iz stava 1.ovog člana koji stiče obrazovanje i vaspitanje bez prilagođenih standarda postignuća ocenjuje se na osnovu njegovog angažovanja i stepena ostvarenosti ciljeva i posebnih standarda postignuća, na način koji uzima u obzir njegove jezičke, motoričke i čulne mogućnosti.

Učenik iz stava 1.ovog člana koji stiče obrazovanje i vaspitanje po prilagođenim standardima postignuća, ocenjuje se na osnovu njegovog angažovanja i stepena ostvarenosti ciljeva i prilagođenih standarda postignuća.

**Član 8**

Iz nastavnih predmeta Verska nastava i Građansko vaspitanje učenik se ocenjuje opisno na osnovu procena ostvarenih postignuća i zapažanja o načinu angažovanja učenika u toku nastave.

Opisna ocena sadrži preporuke za dalje napredovanje.

**Kriterijumi brojčanog ocenjivanja**

**Član 9**

Brojčano ocenjivanje uspeha učenika iz predmeta i modula obavlja se na osnovu sledećih kriterijuma:

1) učenik koji ostvaruje veoma značajan napredak u savladavanju školskog programa i u dostizanju zahteva koji su utvrđeni na osnovnom i srednjem nivou posebnih standarda postignuća, kao i većinu zahteva sa naprednog nivoa posebnih standarda postignuća, odnosno zahteva koji su određeni individualnim obrazovnim planom i prilagođenim standardima postignuća, uz veoma visok stepen angažovanja, dobija ocenu odličan (5);

2) učenik koji ostvaruje značajan napredak u savladavanju školskog programa i u dostizanju zahteva koji su utvrđeni na osnovnom i srednjem nivou posebnih standarda postignuća, kao i deo zahteva sa naprednog nivoa posebnih standarda postignuća, odnosno zahteva koji su određeni individualnim obrazovnim planom i prilagođenim standardima postignuća, uz visok stepen angažovanja, dobija ocenu vrlo dobar (4);

3) učenik koji ostvaruje napredak u savladavanju školskog programa i u dostizanju zahteva koji su utvrđeni na osnovnom i veći deo na srednjem nivou posebnih standarda postignuća, odnosno zahteva koji su određeni individualnim obrazovnim planom i prilagođenim standardima postignuća, uz angažovanje učenika i pomoć nastavnika, dobija ocenu dobar (3);

4) učenik koji ostvaruje minimalan napredak u savladavanju školskog programa i u dostizanju zahteva koji su utvrđeni u većem delu osnovnog nivoa postignuća, odnosno zahteva koji su određeni individualnim obrazovnim planom i prilagođenim standardima postignuća, uz značajnu pomoć nastavnika i angažovanje učenika, dobija ocenu dovoljan (2);

5) učenik koji, ni uz pomoć nastavnika, ne ostvaruje minimalan napredak u savladavanju školskog programa i u dostizanju zahteva koji su utvrđeni na osnovnom nivou postignuća, dobija ocenu nedovoljan (1).

Učeniku koji stiče obrazovanje i vaspitanje po individualnom obrazovnom planu, a ne dostiže zahteve po prilagođenim standardima postignuća revidira se individualni obrazovni plan.

**Način i postupak ocenjivanja**

**Član 10**

Na početku školske godine nastavnik procenjuje prethodna postignuća učenika u okviru određene oblasti, predmeta, modula ili teme, koja su od značaja za predmet (u daljem tekstu: inicijalno procenjivanje).

Rezultat inicijalnog procenjivanja ne ocenjuje se i služi za planiranje rada nastavnika i dalje praćenje napredovanja učenika.

**Član 11**

Učenik se ocenjuje na osnovu usmene provere postignuća, pismene provere postignuća i praktičnog rada, a u skladu sa programom nastavnog predmeta.

Učenik se ocenjuje i na osnovu aktivnosti i njegovih rezultata rada, a naročito: izlaganja i predstavljanja (izložba radova, rezultati istraživanja, modeli, crteži, posteri, dizajnerska rešenja i dr), učešća u debati i diskusiji, pisanja eseja, domaćih zadataka, učešća u različitim oblicima grupnog rada, rada na projektima, zbirke odabranih učenikovih produkata rada - portfolija, u skladu sa programom nastavnog predmeta.

Postignuće učenika iz praktičnog rada, ogleda, laboratorijske i druge vežbe, umetničkog nastupa i sportske aktivnosti ocenjuje se na osnovu primene učenikovog znanja, samostalnosti, pokazanih veština u korišćenju materijala, alata, instrumenata i drugih pomagala u izvođenju zadatka, kao i primene mera zaštite i bezbednosti prema sebi, drugima i okolini, u skladu sa programom nastavnog predmeta.

**Član 12**

Raspored pismenih zadataka i pismenih provera dužih od 15 minuta upisuje se u dnevnik i objavljuje se za svako odeljenje na oglasnoj tabli škole, odnosno na veb stranici škole najkasnije do kraja treće nastavne nedelje u svakom polugodištu.

Rasporedom iz stava 1.ovog člana može da se planira najviše jedna provera u danu, a dve u nastavnoj nedelji.

Raspored iz stava 1.ovog člana i promene rasporeda utvrđuje direktor na predlog odeljenjskog veća.

**Član 13**

Provera postignuća učenika obavlja se na svakom času.

Usmene provere i pismene provere postignuća u trajanju do 15 minuta obavljaju se bez najave.

Učenik u toku časa može da bude samo jedanput ocenjen za usmenu ili pismenu proveru postignuća.

Nastavnik je dužan da obavesti učenike o nastavnim sadržajima koji će se pismeno proveravati prema rasporedu iz člana 12. stav 1. ovog pravilnika, najkasnije pet dana pre provere.

Ocena iz pismene provere postignuća upisuje se u dnevnik u roku od osam dana od dana provere.

Ako nakon pismene provere postignuća više od polovine učenika jednog odeljenja dobije nedovoljnu ocenu, pismena provera se poništava za te učenike.

Nakon poništene pismene provere postignuća iz stava 6.ovog člana, a pre organizovanja ponovljene, nastavnik je dužan da održi dopunsku nastavu, odnosno dopunski rad.

**Zaključna ocena iz predmeta**

**Član 14**

U prvom razredu osnovnog obrazovanja i vaspitanja zaključna ocena iz obaveznih, obaveznih izbornih, izbornih i fakultativnih nastavnih predmeta jeste opisna i utvrđuje se na kraju prvog i drugog polugodišta na osnovu opisnih ocena o razvoju i napredovanju učenika u toku savladavanja školskog programa.

U ostalim razredima osnovnog obrazovanja i vaspitanja zaključna ocena iz predmeta je brojčana, osim iz predmeta Verska nastava i Građansko vaspitanje.

Zaključna ocena iz predmeta Verska nastava i Građansko vaspitanje je: ističe se, dobar i zadovoljava.

Zaključnu ocenu iz predmeta utvrđuje odeljenjsko veće na predlog predmetnog nastavnika, a iz vladanja na predlog odeljenjskog starešine, na kraju prvog i drugog polugodišta.

Zaključna ocena na kraju drugog polugodišta utvrđuje se na osnovu svih opisnih i brojčanih ocena u toku obrazovno-vaspitnog rada, uz sagledavanje razvoja i napredovanja učenika i uvažavanje okolnosti u kojima stiče obrazovanje.

Učeniku koji nema najmanje četiri ocene u toku polugodišta, ne može da se utvrdi zaključna ocena.

Učeniku koji redovno pohađa nastavu i izvršava školske obaveze, a nema propisani broj ocena u polugodištu, nastavnik je obavezan da sprovede ocenjivanje na posebno organizovanom času u toku trajanja polugodišta.

Odeljenjski starešina je u obavezi da redovno prati ocenjivanje učenika i ukazuje predmetnim nastavnicima na broj propisanih ocena koje učenik treba da ima u polugodištu radi utvrđivanja zaključne ocene.

Kada nastavni predmet sadrži module, zaključna ocena se izvodi na osnovu pozitivnih ocena svih modula u okviru predmeta.

Zaključna ocena za uspeh iz predmeta ne može biti veća od najveće periodične ocene dobijene bilo kojom tehnikom provere znanja niti manja od aritmetičke sredine svih ocena.

Ako odeljenjsko veće ne prihvati predlog zaključne ocene predmetnog nastavnika, ono utvrđuje novu ocenu glasanjem.

Utvrđena ocena iz stava 11.ovog člana evidentira se u napomeni, a u zapisniku sa odeljenjskog veća šire obrazlaže.

Zaključna ocena utvrđena na odeljenjskom veću upisuje se u knjigu evidencije obrazovno-vaspitnog rada u predviđenu rubriku.

**Ocenjivanje vladanja učenika**

**Član 15**

Vladanje učenika od prvog do petog razreda osnovnog obrazovanja i vaspitanja ocenjuje se opisno u toku i na kraju polugodišta.

Zaključna ocena iz vladanja učenika iz stava 1.ovog člana jeste: primerno; vrlo dobro; dobro; zadovoljavajuće i nezadovoljavajuće, i ne utiče na opšti uspeh učenika.

Vladanje učenika od šestog do osmog razreda osnovnog obrazovanja i vaspitanja ocenjuje se opisno u toku polugodišta.

Zaključna ocena iz vladanja iz stava 3.ovog člana jeste brojčana, i to: primerno (5), vrlo dobro (4), dobro (3), zadovoljavajuće (2) i nezadovoljavajuće (1), i utiče na opšti uspeh učenika.

Vladanje polaznika ne ocenjuje se.

Prilikom ocenjivanja vladanja sagledava se ponašanje učenika u celini.

Na ocenu iz vladanja ne utiču ocene iz nastavnih predmeta.

Ocena iz vladanja smanjuje se zbog izrečene vaspitno-disciplinske mere, a može da se smanji zbog ponašanja za koje je izrečena vaspitna mera.

Ocena iz vladanja popravlja se na predlog odeljenskog starešine najkasnije na kraju klasifikacionog perioda, odnosno polugodišta kada učenik:

1) pokazuje pozitivne promene u svom ponašanju;

2) prihvata odgovornost za svoje postupke i koriguje svoje ponašanje nakon ukazivanja na neprimereno ponašanje, nakon izrečene vaspitne, odnosno vaspitno-disciplinske mere;

3) koriguje svoje ponašanje kroz pojačani vaspitni rad.

**Opisna ocena iz vladanja**

**Član 16**

Ocena iz vladanja učenika u toku polugodišta izražava se opisom učenikovog odnosa prema obavezama i pravilima ponašanja i merama bezbednosti u školi, ponašanja prema drugim učenicima, zaposlenima i imovini.

Ocena iz stava 1.ovog člana sadrži i vaspitnu preporuku.

Opis učenikovog vladanja može da se izrazi sa:

1) ističe se u izvršavanju svih svojih obaveza u školi i predstavlja primer drugima svojim odnosom prema učenicima, zaposlenima, imovini;

2) uglavnom izvršava sve svoje obaveze u školi i ima najčešće korektan odnos prema učenicima, zaposlenima i imovini;

3) delimično izvršava svoje obaveze i ponekad se neprimereno odnosi prema učenicima, zaposlenima i imovini;

4) uglavnom ne izvršava svoje obaveze i često ima neprimeren odnos prema učenicima, zaposlenima i imovini;

5) ne ispunjava svoje obaveze u školi i najčešće ima neprimeren odnos prema učenicima, zaposlenima i imovini.

**Zaključna ocena iz vladanja**

**Član 17**

Zaključna ocena iz vladanja iz člana 15.stav 4. ovog pravilnika, utvrđuje se na osnovu sagledavanja ličnosti i ponašanja učenika u celini, procenjivanjem njegovog ukupnog ponašanja i izvršavanja obaveza propisanih zakonom i izrečenih vaspitnih ili vaspitno-disciplinskih mera i njihovih efekata, a naročito na osnovu odnosa prema:

1) školskim obavezama;

2) drugim učenicima;

3) zaposlenima škole i drugih organizacija u kojima se ostvaruje obrazovno-vaspitni rad;

4) izrečenoj vaspitnoj ili vaspitno-disciplinskoj meri;

5) školskoj imovini, imovini drugih lica ili organizacija u kojima se ostvaruje nastava ili pojedini oblici obrazovno-vaspitnog rada (u daljem tekstu: školska imovina i imovina drugih) i zaštiti i očuvanju životne sredine.

Kriterijumi za ocenjivanje vladanja odštampani su uz ovaj pravilnik i čine njegov sastavni deo.

**Ocenjivanje na ispitu**

**Član 18**

Ocena na ispitu utvrđuje se većinom glasova ukupnog broja članova komisije, u skladu sa Zakonom.

**Opšti uspeh učenika**

**Član 19**

Na kraju prvog i drugog polugodišta prvog razreda nastavnik daje mišljenje o radu i napredovanju učenika.

Mišljenje sadrži:

1) opis stepena ostvarenosti ciljeva, opštih i posebnih, odnosno prilagođenih standarda postignuća;

2) opšti opis kvaliteta postignuća;

3) opis učenikovih mogućnosti i potreba u podizanju nivoa postignuća u pojedinim zadacima u daljem učenju;

4) zapažanja o razvoju učenika i preporukama za dalje napredovanje.

Mišljenje se unosi u đačku knjižicu.

Opšti uspeh učenika od drugog do osmog razreda utvrđuje se na kraju prvog i drugog polugodišta, odnosno školske godine na osnovu aritmetičke sredine pozitivnih zaključnih brojčanih ocena iz obaveznih predmeta, obaveznih izbornih predmeta i iz vladanja, počev od šestog razreda.

Opšti uspeh ne utvrđuje se učeniku iz stava 4.ovog člana koji ima nedovoljnu ocenu ili je neocenjen iz nastavnog predmeta.

Opisna ocena iz nastavnog predmeta ne utiče na opšti uspeh učenika.

Roditelj je dužan da svojim potpisom potvrdi da je upoznat sa mišljenjem, odnosno uspehom učenika.

**Obaveštavanje o ocenjivanju**

**Član 20**

Na početku školske godine učenici, roditelji, odnosno staratelji se obaveštavaju o kriterijumima, načinu, postupku, dinamici, rasporedu ocenjivanja i doprinosu pojedinačnih ocena zaključnoj oceni.

Odeljenjski starešina je obavezan da blagovremeno, a najmanje četiri puta u toku školske godine, na primeren način obaveštava roditelje o postignućima učenika, napredovanju, motivaciji za učenje, vladanju i drugim pitanjima od značaja za obrazovanje i vaspitanje.

Ako roditelj, odnosno staratelj ne dolazi na roditeljske i individualne sastanke, odeljenjski starešina je dužan da ga blagovremeno u pismenoj formi obavesti o uspehu i ocenama, eventualnim teškoćama i izostancima učenika i posledicama izostajanja učenika.

Roditelj, odnosno staratelj, ima pravo uvida u ocenjenu pismenu proveru postignuća ili produkt učenikovog rada.

**Evidencija o uspehu učenika**

**Član 21**

Nastavnik u postupku ocenjivanja prikuplja i beleži podatke o postignućima učenika, procesu učenja, napredovanju i razvoju učenika tokom godine u propisanoj evidenciji i svojoj pedagoškoj dokumentaciji.

Pod pedagoškom dokumentacijom, u smislu ovog pravilnika, smatra se pisana dokumentacija nastavnika koja sadrži: lične podatke o učeniku i njegovim individualnim svojstvima koja su od značaja za postignuće, podatke o proveri postignuća, angažovanju učenika i napredovanju, datim preporukama, ponašanju učenika i druge podatke od značaja za rad sa učenikom i njegovo napredovanje.

**Završne odredbe**

**Član 22**

Danom stupanja na snagu ovog pravilnika prestaje da važi Pravilnik o ocenjivanju učenika osnovne škole ("Službeni glasnik RS", br. 93/04 i 92/05).

**Član 23**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

***Okvir za procenu rezultata učenja***

|  |  |  |  |  |  |
| --- | --- | --- | --- | --- | --- |
| Ocena | Veština izražavanja i saopštavanja (komunikacija) | Razumevanje, primena i vrednovanje naučenih postupaka i procedura | Rad sa podacima i rad na različitim vrstama tekstova | Umetničko izražavanje i razumevanje umetničkih dela | Motoričke veštine, rukovanje priborom, alatom i tehnologijama i izvođenje radnih zadataka |
| 5 | - Ume da se pisano, usmeno i vizuelno izražava na razumljiv i uverljiv način u skladu sa situacijom i zahtevima; - ume da prilagođava pisano, usmeno i vizuelno izražavanje različitim kontekstima. | - Ume da rešava složenije problemske situacije i odredi ograničenja u rešavanju; - ume da formuliše pretpostavke (hipoteze);  - formuliše, upoređuje i vrednuje različite načine dolaženja do rešenja; - primenjuje različite kriterijume razvrstavanja u relativno složenim primerima; - izvodi složenije zaključke i ume da ih obrazloži; - razume, objašnjava i predviđa posledice pojava, procesa i odnosa koji se ispoljavaju u različitim uslovima i situacijama. | - Ume kritički da vrednuje date podatke ili izvore; - ume da izabere, povezuje i vrednuje podatke predstavljene na različite simboličke načine;  - ume da pronalazi, koristi i vrednuje podatke iz različitih izvora i različitih medija i da ih povezuje sa situacijama iz svakodnevnog života. | - Ima veoma razvijenu muzičku i likovnu pismenost; - ume da analizira i kritički vrednuje umetnička dela koja su predstavnici različitih stilova i epoha; - ume da analizira i kritički vrednuje dela koja odstupaju od karakteristika dominantnih pravaca. | - Vlada složenim motoričkim veštinama i tehnikama; - rukuje različitim priborom, alatima i razvijenim tehnologijama u celokupnom tehnološkom procesu; - izvršava radne zadatke kompetentno i samostalno, pokazuje inicijativu i prilagođava se novim zahtevima i kontekstu. |
| 4 | - Ume da se pisano, usmeno i vizuelno izražava u skladu sa različitim situacijama i zahtevima. | - Poredi i razvrstava sadržaje na osnovu više kriterijuma istovremeno; - ume da primeni postupke koji podrazumevaju dolaženje do rešenja u više koraka; - ume da formuliše pretpostavke (hipoteze);  - predviđa različite načine rešavanja problema; - izvodi složenije zaključke i ume da ih potkrepi podacima koji su dati u tekstu; - razume, povezuje i objašnjava pojave, procese i odnose koji se ispoljavaju u različitim uslovima i situacijama. | - Ume da izabere i povezuje podatke predstavljene na različite simboličke načine; - ume da pronalazi i koristi podatke iz različitih izvora i različitih medija i da ih povezuje sa situacijama iz svakodnevnog života; - iz teksta izdvaja najznačajnije informacije i izvodi zaključke na osnovu njih. | - Ima razvijenu muzičku i likovnu pismenost; - ume da analizira i obrazloži stav o umetničkim delima koja su predstavnici različitih stilova i epoha. | - Vlada nekim složenim motoričkim veštinama i tehnikama; - rukuje različitim priborom i alatima i jednostavnim tehnologijama u pojedinim delovima tehnološkog procesa; - izvršava radne zadatke kompetentno i samostalno. |
| 3 | - Ume usmeno, pisano i vizuelno da odgovori na zahteve u poznatim i jednostavnim situacijama. | - Primenjuje osnovne računske operacije, formule i ume da primeni jasno opisane postupke;  - ume da poredi i razvrstava sadržaje na osnovu zadatog zahteva; - povezuje i kombinuje informacije koje su direktno saopštene i na osnovu njih izvodi zaključke koji su očigledni;  - razume i povezuje pojave, procese i odnose koji se ispoljavaju u različitim uslovima i situacijama. | - Razlikuje bitno od nebitnog, glavno od sporednog u tipičnim školskim primerima i tekstovima; - razume, koristi i povezuje podatke predstavljene jednostavnim simbolima koji su karakteristični za određene nastavne predmete. | - Ima osnove muzičke i likovne pismenosti; - razlikuje tipična umetnička dela na osnovu dominantnih karakteristika pravaca/stila. | - Vlada osnovnim motoričkim veštinama i tehnikama; - rukuje različitim priborom i alatima i primenjuje ih u složenijim operacijama;  - izvršava radne zadatke kompetentno uz minimum pomoći i/ili nadzora. |
| 2 | - Ume usmeno, pisano i vizuelno da se izražava držeći se osnovnog zahteva u poznatim i jednostavnim situacijama i iznoseći neke pojedinosti. | - Direktno primenjuje osnovne računske operacije, formule i ume da primeni jasno opisane postupke koji se sastoje od nekoliko jednostavnih koraka; - primenjuje stečena znanja u dobro poznatim, jednostavnim situacijama; - ume da zaključuje na osnovu informacija koje su jednostavne i međusobno saglasne; - razume pojave, procese i odnose koji se ispoljavaju u različitim uslovima i situacijama. | - Poznaje i razume ključne pojmove i usvojio je odgovarajući rečnik; - ume da odredi osnovnu temu i ključne pojmove koji su jasno predstavljeni u jednostavnim tekstovima; - razume i koristi podatke predstavljene jednostavnim simbolima koji su karakteristični za određene nastavne predmete. | - Ima osnove muzičke i likovne pismenosti; - poznaje osnovne tehnike i forme muzičkog i likovnog izražavanja; - ume da se muzički i likovno izrazi koristeći jednostavne tehnike i sredstva. | - Vlada osnovnim motoričkim veštinama;  - rukuje različitim priborom i alatima u jednostavnijim operacijama;  - izvršava radne zadatke uz značajnu pomoć i/ili nadzor. |

***Kriterijumi za ocenjivanje vladanja***

|  |  |  |  |  |  |
| --- | --- | --- | --- | --- | --- |
|  | 5 | 4 | 3 | 2 | 1 |
| Odnos prema školskim obavezama | - U potpunosti i pravovremeno izvršava sve obaveze; - redovno pohađa nastavu i druge oblike rada u koje je uključen; - poštuje pravila ponašanja i mere bezbednosti. | - Izvršava propisane obaveze; - redovno pohađa nastavu ali ponekad zakasni na čas ili neopravdano izostane; - uglavnom poštuje pravila ponašanja i mere bezbednosti. | - Delimično ispunjava propisane obaveze; - često kasni na čas i ponekad neopravdano izostaje sa nastave; - delimično poštuje pravila ponašanja i mere bezbednosti. | - Minimalno i neblagovremeno ispunjava propisane obaveze; - ne dolazi na vreme na časove i često neopravdano izostaje sa nastave; - minimalno poštuje pravila ponašanja i mere bezbednosti. | - Ne izvršava propisane obaveze; - neopravdano izostaje sa nastave više od 25 časova;  - krši pravila ponašanja i ne pridržava se mera bezbednosti. |
| Odnos prema drugim učenicima | - Neguje atmosferu drugarstva u odeljenju; - uživa poverenje među drugovima; - svoje stavove brani argumentovano vodeći računa o osećanjima drugih i usvojenim pravilima ponašanja. | - Korektno se odnosi prema drugim učenicima; - braneći svoje stavove manje vodi računa o usvojenim pravilima ponašanja i osećanjima drugih. | - Nema uvek korektan odnos prema drugim učenicima; - braneći svoje stavove ne vodi dovoljno računa o usvojenim pravilima ponašanja i osećanjima drugih. | - Nema korektan odnos prema učenicima; - braneći svoje stavove ne vodi računa o usvojenim pravilima ponašanja i osećanjima drugih. | - Ne poštuje ličnost drugih učenika i prema njima se ponaša netolerantno; - ugrožava i povređuje prava i osećanja drugih. |
| Odnos prema zaposlenima u školi i drugim organizacijama u kojima se ostvaruje obrazovno-vaspitni rad | - S poštovanjem i uvažavanjem se odnosi prema zaposlenima u škole i drugih organizacija. | - Ima korektan odnos prema zaposlenima škole i drugih organizacija. | - Nema uvek korektan odnos prema zaposlenima škole i drugih organizacija. | - Ne poštuje i ne uvažava zaposlene škole i drugih organizacija. | - Ugrožava i povređuje prava i osećanja zaposlenih škole i drugih organizacija. |
| Odnos prema izrečenoj vaspitnoj ili vaspitno-disciplinskoj meri | - Nema izrečene vaspitne mere. | - Preuzima odgovornost za svoje postupke i koriguje svoje ponašanje nakon opomene ili izrečene vaspitne mere. | - Prihvata odgovornost za svoje ponašanje i koriguje ga u pojačanom vaspitnom radu; - na upozorenje reaguje popravljanjem ponašanja ali ponavlja postupke za koje je već upozoren. | - Teško prihvata odgovornost za svoje ponašanje i ponavlja ponašanja za koja mu je izrečena vaspitna mera. | - Ne prihvata odgovornost za svoje ponašanje; - ne popravlja svoje ponašanje nakon pojačanog vaspitnog rada. |
| Odnos prema školskoj imovini, imovini drugih i zaštiti i očuvanju životne sredine | - Poštuje školsku imovinu i imovinu drugih;  - ima aktivan odnos prema očuvanju i zaštiti životne sredine. | - Ima korektan odnos prema školskoj imovini i imovini drugih;  - čuva životnu sredinu. | - Pokazuje nemar prema školskoj imovini i imovini drugih; - pokazuje nemar prema životnoj sredini. | - Ne čuva školsku imovinu i imovinu drugih; - pokazuje nemar prema očuvanju životne sredine. | - Pokazuje destruktivno ponašanje prema školskoj imovini i imovini drugih; - pokazuje destruktivno ponašanje prema životnoj sredini. |